Γνωμοδότηση της Οικονομικής και Κοινωνικής Επιτροπής για την "Πρόταση κανονισμού του Συμβουλίου για την τροποποίηση του κανονισμού (ΕΟΚ) αριθ. 1696/71 περί κοινής οργανώσεως αγοράς στον τομέα του λυκίσκου"

(2001/C 193/09)

Στις 22 Δεκεμβρίου 2000, και βάσει του άρθρου 36 και 37 της ΣΕΚ το Συμβούλιο απεφάσισε να ζητήσει τη γνώμη της ΟΚΕ για την ανωτέρω πρόραση.

Το τμήμα γεωργίας, ανάπτυξης της υπαίθρου και περιβάλλοντος που επιφορτίσθηκε με την προετοιμασία των σχετικών εργασιών υιοθέτησε τη γνωμοδότησή του στις 30 Μαρτίου 2001. Εισηγητής ήταν ο κ. Kienle.

Κατά την 381η σύνοδο ολομέλειάς της 25ης και 26ης Απριλίου 2001 (συνεδρίαση της 25ης Απριλίου), η Οικονομική και Κοινωνική Επιτροπή υιοθέτησε με 61 ψήφους υπέρ και μια αποχή την ακόλουθη γνωμοδότηση.

1. Ιστορικό

1.1. Ο λυκίσκος αποτελεί την ουσία του ζύθου (μπύρας) σύμφωνα με ένα γνωμικό. Ο λυκίσκος (Lumulus lupulus) αποτελεί ένα φυτό οι σπόροι του οποίου περιέχουν την πικρή ουσία Lupulin, η οποία μαζί με το κριθάρι, τη μαγιά και το νερό αποτελεί βασική πρώτη ύλη για την παρασκευή μπύρας. Πάντως ο λυκίσκος καλύπτει μόνο 0,3 % του κόστους παραγωγής μπύρας.

1.2. Ο λυκίσκος καλλιεργείται σήμερα σε οκτώ κράτη μέλη της Ε.Ε. και αποτελεί παραδοσιακώς μια έντονα εξαγωγική καλλιέργεια που προσανατολίζεται προς την παγκόσμια αγορά. Η συνολική καλλιεργήσιμη έκταση ανέρχεται σε 22700 περίπου εκτάρια με παραγωγή ύψους 35000 τόννων λυκίσκου. Η συνολική παγκόσμια παραγωγή ανέρχεται σε 94000 τόννους, περίπου. Άρα η ΕΕ καλύπτει το 37 %.

1.3. Η καλλιέργεια λυκίσκου συνδέεται με υψηλές δαπάνες για επενδύσεις και χρόνο εργασίας.

1.4 Η διάθεση στην αγορά του λυκίσκου βασίζεται κατά μέγα μέρος σε συμβάσεις με διάρκεια μέχρι 5 έτη για να περιορισθούν οι υψηλοί κίνδυνοι της αγοράς. Στις προσπάθειες για την βελτίωση της ποιότητας με προσανατολισμό την παγκόσμια αγορά οι παραγωγικοί συνεταιρισμοί διαδραματίζουν ουσιωδέστατο ρόλο σε όλες τις ευρωπαϊκές χώρες καλλιέργειας λυκίσκου.

1.5. Η τάση συγκέντρωσης στην ζυθοποιία ενισχύεται. Σε παγκόσμια κλίμακα σήμερα 30 περίπου ζυθοποιίες ή συνασπισμοί ζυθοποιιών παράγουν τα 2/3 του ζύθου.

1.6. Η Γενική Οργάνωση Αγοράς Λυκίσκου συστήθηκε το 1971. Η διάθεση πόρων της ΕΕ. μειώθηκε μεταξύ 1997 και 2000 από 13 σε 12,4 εκ. ευρώ.

2. Σύνοψη της πρότασης της Επιτροπής

2.1. Σύμφωνα με το άρθρο 12.5 (α) του Κανονισμού (ΕΟΚ) αριθ. 1696/71 για την ΚΟΑ λυκίσκου, η παραγωγική ενίσχυση για τη συγκομιδή 1996 μέχρι και το 2000 καθορίσθηκε σε 480 ecu/εκτάριο. Η Επιτροπή προτείνει διετή παράταση της ρύθμισης.

3. Παρατηρήσεις

3.1. Η ΟΚΕ συμμερίζεται την εκτίμηση της Επιτροπής, όπως και των ενώσεων παραγωγών σε όλες τις κοινοτικές χώρες όπου καλλιεργείται λυκίσκος, ότι το 5ετές πρόγραμμα ενίσχυσης θα έχει αποφασιστική, θετική επιρροή στη βελτίωση της ποιότητας και στην μετατροπή ποικιλιών και έτσι θα συμβάλει συνολικά στη σταθεροποίηση της παραγωγής λυκίσκου στην ΕΕ.

3.2. Επίσης πιστεύει ότι τα μέτρα για το πάγωμα ή την εκκαθάριση εκτάσεων που ζητούνται από 4 ή 5 κράτη θα προστεθούν καλώς στην οργάνωση αγοράς.

3.3. Εξυπακούεται ότι σε παγκόσμια κλίμακα οι συγκεντρωτικές διεργασίες στη ζυθοποιία και στην εμπορία λυκίσκου δεν θα περιέλθουν σε ακινησία, ενώ η παραγωγή λυκίσκου, παρά τις διαρθρωτικές μεταβολές, πραγματοποιείται σε συγκριτικά μικρές μονάδες.

3.4. Η ΟΚΕ θεωρεί ότι ενόψει των υψηλών κινδύνων καλλιέργειας και διάθεσης στην αγορά, που συνδέονται με περαιτέρω μετατροπές ποικιλιών, μια μακροπρόθεσμη συμβατική παραγωγή βάσει προσυμβάσεων, που κατά κανόνα συνάπτονται για 5 χρόνια, θα έχει και στο μέλλον.

3.5. Η ΟΚΕ αναγνωρίζει ότι οι ενισχυμένες, βάσει του καθεστώτος των ενισχύσεων ενώσεις παραγωγών είχαν, κατά τα τελευταία 5 χρόνια, σημαντική επιρροή στην βελτίωση της παραγωγής λυκίσκου όσον αφορά την ποιότητα, την προστασία των φυτών, τη διάθεση στην αγορά και τη διοικητική υποστήριξη και, συνεπώς, ενίσχυσαν σοβαρά την ανταγωνιστικότητα της ευρωπαϊκής παραγωγής λυκίσκου στην παγκόσμια αγορά. Οι δραστηριότητες αυτές επιβάλλεται να συνεχισθούν κατά την έννοια μιας διαρκούς και μιας καλλιέργειας του λυκίσκου συνεκτικής συμβατικής παραγωγής.

3.6. Οι παραγωγοί ή ενώσεις παραγωγών αντιμετωπίζουν έντονη συγκέντρωση από πλευράς διεθνούς ζυθοποιίας αλλά και διεθνούς εμπορίου του λυκίσκου. Το εμπόριο αυτό συγκεντρώθηκε, κατά τα τελευταία τέσσερα έτη, σε δύο μεγάλα συγκροτήματα τα οποία συνενώνουν εκάστοτε 40 ή 30 % του συνολικού όγκου λυκίσκου της διεθνούς αγοράς.

3.7. Για να συνεκτιμηθούν οι ιδιαίτεροι κίνδυνοι και ποιοτικές απαιτήσεις της καλλιέργειας και της εμπορίας λυκίσκου, αλλά και να σταλεί ένα σήμα στους συμβατικούς εταίρους της παγκόσμιας ζυθοποιίας για μια συνεχή διασφάλιση της τροφοδοσίας της κοινοτικής παραγωγής, η ΟΚΕ θεωρεί κατάλληλο τον καθορισμό της παραγωγικής ενίσχυσης με μια παράταση πέντε ετών.

Βρυξέλλες, 25 Απριλίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs